Kommissionens beslutning

af 25. marts 2003

om midlertidig handel med frø af visse arter, der ikke opfylder kravene i Rådets direktiv 66/401/EØF

(meddelt under nummer K(2003) 859)

(EØS-relevant tekst)

(2003/210/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 66/401/EØF af 14. juni 1966 om handel med frø af foderplanter(1), senest ændret ved direktiv 2001/64/EF(2), særlig artikel 17, og

ud fra følgende betragtninger:

(1) I Tyskland er mængden af frø af sorter af sandvikke (Vicia villosa), smalbladet lupin, (Lupinus angustifolius) og gul lupin (Lupinus luteus), som er egnet til dyrkning under dyrkningsforholdene i den pågældende medlemsstat, og som opfylder kravene i direktiv 66/401/EØF med hensyn til spireevne, utilstrækkelig og kan således ikke dække Tysklands behov.

(2) Det er umuligt at dække behovet for frø af disse sorter tilfredsstillende med frø, som opfylder alle krav i direktiv 66/401/EØF, fra andre medlemsstater eller fra tredjelande.

(3) Handel med frø, der opfylder mindre strenge krav, bør derfor være tilladt i Tyskland i en periode, der udløber den 30. september 2003.

(4) I andre medlemsstater, som er i stand til at forsyne Tyskland med frø af disse sorter, bør handel med sådanne frø være tilladt.

(5) Tyskland bør fungere som koordinator for at sikre, at den samlede mængde, der er tilladt i henhold til denne beslutning, ikke overstiger den sammesteds fastsatte maksimumsmængde.

(6) De i denne beslutning fastsatte foranstaltninger er i overensstemmelse med udtalelse fra Den Stående Komité for Frø og Plantemateriale henhørende under Landbrug, Havebrug og Skovbrug -

VEDTAGET FØLGENDE BESLUTNING:

Artikel 1

Indtil den 30. september 2003 tillades handel i EF med frø af sandvikke, smalbladet lupin og gul lupin, som ikke opfylder kravene i direktiv 66/401/EØF med hensyn til mindste spireevne, hvis de betingelser, der er fastsat i bilaget til denne beslutning, og nedenstående betingelser er opfyldt:

a) Spireevnen skal mindst svare til den, der er fastsat i bilaget til denne beslutning.

b) På den officielle etiket skal spiringen, der er fastslået ved den officielle undersøgelse i henhold til artikel 2, stk. 1, litra Ca, d), og artikel 2, stk. 1, litra Cb, d), i direktiv 66/401/EØF, være angivet.

Handel i EF med det i stk. 1 nævnte frø er kun tilladt, hvis frøet første gang er blevet bragt i handelen i henhold til artikel 2 i denne beslutning.

Artikel 2

En frøleverandør, der ønsker at bringe det i artikel 1 nævnte frø i handelen, skal ansøge den medlemsstat, hvor han er etableret, om tilladelse hertil.

Den pågældende medlemsstat giver leverandøren tilladelse til at bringe frøet i handelen, medmindre:

a) der er velbegrundet tvivl om, at leverandøren kan bringe den mængde frø, han har ansøgt om tilladelse for, i handelen, eller

b) den samlede mængde, der tillades bragt i handelen ifølge den pågældende undtagelse, vil overstige den maksimumsmængde, der er anført i bilaget.

Artikel 3

Ved anvendelsen af denne beslutning yder medlemsstaterne hinanden administrativ bistand.

Tyskland fungerer som koordinerende medlemsstat for at sikre, at den samlede tilladte mængde ikke overstiger maksimumsmængderne ifølge bilaget.

En medlemsstat, der modtager en ansøgning efter artikel 2, underretter straks den koordinerende medlemsstat om den mængde, der er omfattet af ansøgningen. Den koordinerende medlemsstat meddeler straks den medlemsstat, der har givet underretning, hvorvidt en imødekommelse af ansøgningen vil resultere i, at maksimumsmængden overskrides.

Artikel 4

Medlemsstaterne underretter straks Kommissionen og de øvrige medlemsstater om, hvor store mængder frø de har tilladt bragt i handelen i henhold til denne beslutning.

Artikel 5

Denne beslutning er rettet til medlemsstaterne.

Udfærdiget i Bruxelles, den 25. marts 2003.

På Kommissionens vegne

David Byrne

Medlem af Kommissionen

(1) EFT 125 af 11.7.1966, s. 2298/66.

(2) EFT L 234 af 1.9.2001, s. 60.

BILAG

>TABELPOSITION>